ભગવાં ધારણ કરવા માત્રથી માનવી ભોગથી પર નથી બની જતો. એમાં તેજલે તો સંસારસુખ પણ શું માણ્યું? વિશ્વામિત્રનો તપોભંગ કરવા ઇન્દ્રે મેનકાને મોકલી હતી, એમ મારે એવું પ્યાદું શોધવું રહ્યું, જે તેજલની સુષુપ્ત કામના ઝંકૃત કરી શકે... સમાજથી છૂપા બન્ને સખ્ય માણતાં હોય અને હું ગામઆખાને ડુંગરે દોરી તેમનો ભાંડો ફોડું, કઢંગી અવસ્થામાં ઝડપાયેલી તેજલ કોઈને મોં દેખાડવાને લાયક નહીં રહે! મનોચક્ષુ સમક્ષ એ દૃશ્ય ઉપસાવતાં આનંદે નર્ણિય પર મહોર મારી દીધી : ધીસ હૅઝ ટુ બી ડન!